"Verdra mekaar en vergewe mekaar as die een teen die ander 'n klag het; soos Christus julle vergeef het, so moet julle ook doen."
Malinda van Niekerk
Afskeidspreek en geleentheid van Ds. Alwyn en Esna
Terugvoering van Kerkraadsvergadering gehou op 11 Augustus 2021
1. FONDSINSAMELING - Die kerkraad keur die hou van 'n maandelikse mini mark goed. Die doel hiervan is om lidmate en die gemeenskap die geleentheid te gee om hul produkte bekend te stel en 'n ekstra inkomste vir die gemeente te genereer.
2. FINANSIES - Ons het begroot vir 'n tekort van ongeveer R140 000 vir die huidige finansiële jaar. Die maandelikse inkomste is effens beter as waarvoor begroot is. Dit is egter nie sodanig dat dit die tekort, waarvoor begroot is, sal uitwis nie. Dankie aan almal wat getrou hul bydraes lewer. As kerkraad besef ons egter dat 'n groot poging aangewend moet word om meer lidmate terug te kry by die eredienste, aangesien kollekte en maandelikse bydraes die grootste gedeelte van ons inkomste is.
3. KERKRAADSLEDE EN HULPWERKERS - Daar is tans nog twee vakante wyke. As kerkraad wil ons u versoek om uself aan te meld as u geroepe voel om te dien as kerkraadslid of hulpwerker. Die funksie van hulpwerkers is om in vakante wyke te kommunikeer met die wykslidmate en tydens eredienste behulpsaam te wees met die verskillende aktiwiteite (bv kollekteer, deurdiens, nagmaalsbediening, ens).
4. EIENDOMME - Die kerkraad is tans besig om te kyk na die moontlike korttermyn verhuur van pastorie totdat nuwe leraar sy pligte aanvaar, die moontlike verkoop van die pastorie en die nuwe leraar van 'n behuisingstoelae te voorsien.
5. DIENSVERHOUDINGE KOMMISSIE (DVK) - Die DVK het 'n mandaat ontvang van die kerkraad om die nodige stappe uit te voer vir die beroep van 'n nuwe leraar. 'n Pre-advies kommissie wat uit lede van die DVK, kerkraad en ander lidmate bestaan sal saamgestel word. Daar sal gereelde terugvoer betreffende hierdie aktiwiteit aan die gemeente deurgegee word.
6. BEDIENING NA 1 SEPTEMBER 2021 - Die kerkraad het goedgekeur dat 'n ses (6) maande Termynkontrak met Ds Gert Vorster onderhandel kan word, met die opsie om dit te verleng op 'n maand tot maand basis. As kerkraad is ons baie dankbaar en bevoorreg vir 'n persoon soos ds. Gert, wat te kenne gegee het dat hy bereid is om ons uit te help, wat vir ons die nodige kontinuïteit gedurende die oorgangsfase sal bied.
7. AFSKEID VAN PASTORIEPAAR - Ds Alwyn sal sy afskeidspreek op 29 Augustus lewer. Daar sal 'n geselligheid na die verrigtinge wees en almal is baie welkom om dit by te woon.
Die Leesrooster tekste vir die 12de Sondag van Koninkrykstyd: Efesiërs 5:15-20, 1 Konings 2:10-12, 3:3-14, Psalm 111 en Johannes 6:56-69.
Week 4: 22-28 Augustus
Sedert die huidige BJP-regering in Mei 2014 aan bewind gekom het en in Mei 2019 herverkies is, het die druk op Christene in Indië drasties toegeneem. Sedert hulle aan bewind is, is daar 'n kragtige alliansie tussen RSS-ekstremiste ('n nasionalistiese Hindoe-organisasie bekend vir sy radikale Hindoe-ideologie), die media en regeringsamptenare wat saamwerk teen Christenskap. Hierdie alliansie is grootliks verantwoordelik vir die toename in geweld teenoor Christene. Onder hulle bewind kan radikale Hindoes onverpoosd voortgaan met hul aanvalle en hoë vlak van wetteloosheid.
• Bid dat God die Indiese regering se harte sal sagmaak teenoor Christene sodat hulle sonder vrees en vergelding hul geloof kan uitleef.
• Bid dat God die regering se oë sal oopmaak vir die waarheid oor wie Hy is, sodat hulle kan ophou met hul aanvalle op Christene en ander minderheidsgroepe.
• Bid dat die internasionale gemeenskap die situasie van Christene en ander minderheidsgroepe ernstig sal opneem om sodoende met die Indiese regering saam te werk om positiewe veranderinge vir godsdienstige minderheidsgroepe in die land teweeg te bring.